16.12.2022
EL
Επίσημη Εφημερίδα της Ευρωπαϊκής Ένωσης
L 322/17
(3)
Στην ανακοίνωσή της, της 17ης Ιουνίου 2019, με τίτλο «Κατευθυντήριες γραμμές σχετικά με την υποβολή εκθέσεων μη χρηματοοικονομικών πληροφοριών: συμπλήρωμα σχετικά με την υποβολή πληροφοριών που αφορούν το κλίμα» («Κατευθυντήριες γραμμές σχετικά με την υποβολή πληροφοριών που αφορούν το κλίμα»), η Επιτροπή τόνισε τα οφέλη της υποβολής εκθέσεων σχετικά με το κλίμα για τις εταιρείες, όπως ειδικότερα η ευαισθητοποίηση και η κατανόηση των κινδύνων και των ευκαιριών που σχετίζονται με το κλίμα εντός της εταιρείας, η διαφοροποίηση της βάσης των επενδυτών, η δημιουργία χαμηλότερου κόστους κεφαλαίου και η βελτίωση του εποικοδομητικού διαλόγου με όλα τα ενδιαφερόμενα μέρη.
Επιπλέον, η πολυμορφία στα διοικητικά συμβούλια των εταιρειών μπορεί να επηρεάσει τη λήψη αποφάσεων, την εταιρική διακυβέρνηση και την ανθεκτικότητα.
(4)
Στα συμπεράσματά του, της 5ης Δεκεμβρίου 2019, σχετικά με την εμβάθυνση της Ένωσης Κεφαλαιαγορών, το Συμβούλιο υπογράμμισε τη σημασία της ύπαρξης αξιόπιστων, συγκρίσιμων και συναφών πληροφοριών για τους κινδύνους, τις ευκαιρίες και τις επιπτώσεις που σχετίζονται με τη βιωσιμότητα, και κάλεσε την Επιτροπή να εξετάσει το ενδεχόμενο ανάπτυξης ενός ευρωπαϊκού προτύπου υποβολής μη χρηματοοικονομικών πληροφοριών.
(5)
Το Ευρωπαϊκό Κοινοβούλιο, στο ψήφισμά του, της 29ης Μαΐου 2018, σχετικά με τη βιώσιμη χρηματοδότηση (14), ζήτησε να αναπτυχθούν περαιτέρω οι απαιτήσεις για τη δημοσιοποίηση μη χρηματοοικονομικών πληροφοριών στο πλαίσιο της οδηγίας 2013/34/ΕΕ.
Το Ευρωπαϊκό Κοινοβούλιο, στο ψήφισμά του, της 17ης Δεκεμβρίου 2020, σχετικά με τη βιώσιμη εταιρική διακυβέρνηση (15), χαιρέτισε τη δέσμευση της Επιτροπής να επανεξετάσει την οδηγία 2013/34/ΕΕ και εξέφρασε την ανάγκη να θεσπιστεί ένα ολοκληρωμένο πλαίσιο της Ένωσης για τη δημοσιοποίηση μη χρηματοοικονομικών πληροφοριών, το οποίο θα περιλαμβάνει υποχρεωτικά πρότυπα της Ένωσης για την υποβολή μη χρηματοοικονομικών εκθέσεων.
Το Ευρωπαϊκό Κοινοβούλιο ζήτησε την επέκταση του πεδίου εφαρμογής των απαιτήσεων υποβολής εκθέσεων σε επιπλέον κατηγορίες επιχειρήσεων, καθώς και την καθιέρωση υποχρέωσης ελέγχου.
(6)
Στο ψήφισμά της, της 25ης Σεπτεμβρίου 2015, με τίτλο «Μετασχηματισμός του κόσμου μας: η Ατζέντα του 2030 για τη βιώσιμη ανάπτυξη («Ατζέντα 2030»), η Γενική Συνέλευση του Οργανισμού Ηνωμένων Εθνών (ΟΗΕ) ενέκρινε ένα νέο παγκόσμιο πλαίσιο για τη βιώσιμη ανάπτυξη.
Στο επίκεντρο της Ατζέντας 2030 βρίσκονται οι στόχοι βιώσιμης ανάπτυξης του ΟΗΕ («ΣΒΑ») και καλύπτονται οι τρεις διαστάσεις της βιωσιμότητας: οικονομική, κοινωνική και περιβαλλοντική.
Η ανακοίνωση της Επιτροπής, της 22ας Νοεμβρίου 2016 με τίτλο «Επόμενα βήματα για ένα βιώσιμο ευρωπαϊκό μέλλον: Ευρωπαϊκή δράση για την αειφορία» συνδέει τους ΣΒΑ με το ενωσιακό πλαίσιο πολιτικής με στόχο να εξασφαλιστεί η συμπερίληψη των στόχων αυτών εξαρχής σε όλες τις δράσεις και τις πρωτοβουλίες πολιτικής της Ένωσης, τόσο εντός της Ένωσης όσο και παγκοσμίως.
Στα συμπεράσματά του, της 20ής Ιουνίου 2017, με θέμα «Βιώσιμο ευρωπαϊκό μέλλον: η ανταπόκριση της ΕΕ στην Ατζέντα του 2030 για τη βιώσιμη ανάπτυξη», το Συμβούλιο επιβεβαίωσε τη δέσμευση της Ένωσης και των κρατών μελών της να υλοποιήσουν την Ατζέντα του 2030 με πλήρη, συνεκτικό, συνολικό, ολοκληρωμένο και αποτελεσματικό τρόπο, σε στενή συνεργασία με τους εταίρους τους και άλλα ενδιαφερόμενα μέρη.
(7)
Η οδηγία 2014/95/ΕΕ του Ευρωπαϊκού Κοινοβουλίου και του Συμβουλίου (16) τροποποίησε την οδηγία 2013/34/ΕΕ όσον αφορά τη δημοσιοποίηση μη χρηματοοικονομικών πληροφοριών από ορισμένες μεγάλες επιχειρήσεις και ομίλους.
Με την οδηγία 2014/95/ΕΕ θεσπίστηκε η υποχρέωση των επιχειρήσεων να δημοσιοποιούν πληροφορίες σε σχέση, τουλάχιστον, με περιβαλλοντικά θέματα, κοινωνικά θέματα και θέματα σχετικά με τους εργαζομένους, τον σεβασμό των δικαιωμάτων του ανθρώπου, την καταπολέμηση της διαφθοράς και θέματα σχετικά με τη δωροδοκία.
Όσον αφορά τα θέματα αυτά, η οδηγία 2014/95/ΕΕ επιβάλλει στις επιχειρήσεις την υποχρέωση να δημοσιοποιούν πληροφορίες στους ακόλουθους τομείς υποβολής στοιχείων: επιχειρηματικό μοντέλο· πολιτικές, συμπεριλαμβανομένων των διαδικασιών δέουσας επιμέλειας που εφαρμόζουν· τα αποτελέσματα των εν λόγω πολιτικών· κίνδυνοι και διαχείριση κινδύνων· και βασικοί δείκτες επιδόσεων που σχετίζονται με την επιχείρηση.
(8)
Πολλά ενδιαφερόμενα μέρη θεωρούν ότι ο όρος «μη χρηματοοικονομικές» είναι ανακριβής, ιδίως επειδή υποδηλώνει ότι οι εν λόγω πληροφορίες δεν έχουν οικονομική σημασία.
Ωστόσο, οι πληροφορίες αυτές αποκτούν ολοένα μεγαλύτερη οικονομική σημασία.
Πολλοί οργανισμοί, πρωτοβουλίες και επαγγελματίες στον τομέα της υποβολής εκθέσεων βιωσιμότητας αναφέρονται σε πληροφορίες «βιωσιμότητας».
Ως εκ τούτου, είναι προτιμότερο να χρησιμοποιείται ο όρος «πληροφορίες βιωσιμότητας» αντί του όρου «μη χρηματοοικονομικές πληροφορίες».
Συνεπώς, η οδηγία 2013/34/ΕΕ θα πρέπει να τροποποιηθεί ώστε να ληφθεί υπόψη η εν λόγω μεταβολή στην ορολογία.
(14) ΕΕ C 76 της 9.3.2020, σ. 23.
(15) ΕΕ C 445 της 29.10.2021, σ. 94.
(16) Οδηγία 2014/95/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, για την τροποποίηση της οδηγίας 2013/34/ΕΕ όσον αφορά τη δημοσιοποίηση μη χρηματοοικονομικών πληροφοριών και πληροφοριών για την πολυμορφία από ορισμένες μεγάλες επιχειρήσεις και ομίλους (ΕΕ L 330 της 15.11.2014, σ.
1).